Else Winther Andersen (V), 1998-04-30:
Ja, næsten traditionen tro
har SF rejst en forespørgsel, der rækker ind over forhandlingerne mellem regeringen og de kommunale parter, og i Venstre vil vi gerne understrege, at det er regeringen, der forhandler aftaler om den kommunale økonomi.
Det er derfor også regeringens ansvar at leve op til sin del af aftalen.
Det skal dog ikke forhindre mig i at benytte lejligheden til at komme med nogle principielle og generelle betragtninger omkring samspillet med hensyn til, hvad regeringen melder ud før, under og efter et valg, og hvordan de udmeldinger får betydning for den kommunale økonomi og amternes og kommunernes handlefrihed.
Vi er i Venstre - og det er der vel ikke noget overraskende i for tilhængerne - tilhængere af et udstrakt kommunalt selvstyre, og til det hører, at en kommune har ret til at træffe afgørelser og vælge løsninger, som ikke nødvendigvis også vælges af andre kommuner.
Kommunalt selvstyre har nemlig kun mening, hvis man respekterer den enkelte kommunes valg.
Derfor giver det problemer rundt i kommunerne, når regeringen lover pasning
til alle børn næsten her og nu, bedre folkeskoler her og nu, IT i folkeskolen og flere hjemmehjælpstimer.
Det er selvfølgelig alt sammen gode intentioner, men det skævvrider ikke alene beslutningsprocessen i kommunerne, men bestemt også økonomien.
Når tingene sker for hurtigt, bliver der ikke tid til at tænke i mere fleksible løsninger, men tit drejer det sig om, at man tror, at man f.eks. kan bygge sig ud af det, og vi jo også har set, at mange kommuner har valgt den løsning på børnepasningsproblemet.
Regeringen melder også ud om meget centralistiske løsninger.
Vi har sidst set det ved de 250 mio. kr., som SF jo tager æren for, at man fik på finansloven til hjemmehjælp, og hvor vi nu oplever, at de væsentligt bliver brugt til at beskrive, hvordan servicen på ældreområdet kan blive ens i alle landets kommuner.
Jamen det, der sker her, er jo, at det forkromede bureaukratiske system bliver brugt inden for ældreområdet.
Det, der er brug for her, er frihed til at tilrettelægge arbejdet ud fra den økonomi, kommunen har, og ud fra det lokalsamfund, kommunen ligger i.
Det er det, det drejer sig om.
Vi kan godt tage ventelisterne på sygehusene med.
Venstre ønsker også ventelisterne fjernet.
Men vi mener ikke, det løses bare ved at give flere penge.
Vi mener, det bedst kan gøres ved, at pengene følger patienten, at der er et frit valg mellem det offentlige og det private sygehus, og at der derved opstår en naturlig konkurrence.
Vi tror også på, at en øget effektivisering på sygehusene vil hjælpe.
I det hele taget ønsker Venstre, at borgeren skal have så stor valgfrihed som muligt.
Det gælder på børnepasningsområdet, det gælder på ældreområdet.
Det er dem, der skal have løst problemet, der ved, hvad der er mest brug for.
Mange børnefamilier har brug for mere fleksible pasninger, og det samme gælder på ældreområdet, hvor man måske gerne vil have hjemmehjælpen på et andet tidspunkt.
Derfor glæder vi os også til, at den ny servicelov træder i kraft her til juni.
Det bliver spændende at se udviklingen med det frie valg på børne- og ældreområdet.
Vi ønsker at komme videre ad den vej, for derved sætter vi nemlig borgeren i centrum.
Kommunerne har det ikke godt med deres økonomi, og i disse dage er der en stor del af landets kommuner, som er i gang med en sparerunde.
Hvorfor er de det?
Jamen det har jo været de udmeldinger og de tiltag, der har været fra regeringens side om øget børnepasningsgaranti, folkeskolen og en øget ældreservice, der har givet forventninger hos borgerne om, at ydelserne skulle der være her og nu. Finansministeren har også haft den offentlige snabel nede i kommunernes kasser.
Udligningsordningerne fra sommeren 1995 har ramt hårdt i en række kommuner, og det har først og fremmest været med til også at øge skatterne.
Hvis vi kører ude i landområderne, oplever vi jo i den grad et dårligere vejnet.
13 skatteudskrivningsmåneder dræner også kassebeholdningen.
Jeg vil gerne slå fast, at Venstre mener, at kommunerne skal have så maksimal en kompetence og så maksimalt et ansvarsområde som overhovedet muligt.
Men det betyder, at kommunerne skal have ro omkring deres økonomi, og at regeringen ikke løser egne problemer ved at inddrage kommunal likviditet, som det nu er sket i flere år i træk. Til slut vil jeg sige, at Venstre ikke kan stemme for det forslag til vedtagelse, som SF har fremsat.
Vi vil noget andet end SF, vi vil løse det på nogle andre måder, hvad vel i øvrigt vil fremgå af en del af min ordførertale.